A Tomasu Mureddu 
(Trintases retrogadu)

Amigos e parentes a Tomasu
andade a lu chircare in Campusantu
ue riposat in sa losa oscura.

Benide a lagrimare cun tristura
unu fiore ponide in s'altare
cun tristura benide a lagrimare
unu flore in s'altare ponide
faghideli corona affettuosa.

Amigos e parentes a Tomasu
andade a lu chircare in Campusantu
ue riposat in s'oscura losa.

In sa bara mortale dolorosa
b'est solu su signale anima cara
in sa mortale dolorosa bara
b'est solu anima cara su signale
in sa bara dolorosa mortale
Tomasu de su mundu pius no gosada.

Amigos e parentes a Tomasu
andade a lu chircare in Campusantu
in sa losa oscura ue riposada.

Filumena Mureddu cando isposada
cun su mantu nieddu est sola in pena
Mureddu cando isposada Filumena
est sola in pena cun su mantu nieddu
cando isposada filumena Mureddu
Tomasu caru no bi cantas tue.

Amigos e parentes a Tomasu
andade a lu chircare in Campusantu
riposada in sa losa oscura ue.

Che columba ti 'ola dae cue
in sa tumba non restes a sa sola
che columba dae cue ti ch’ ‘ola
a sa sola non restes in sa tumba
dae cue ti ch’ ‘ola che columba
beni a nos visitare d'ogni tantu.

Ue riposada in sa losa oscura
amigos e parentes a Tomasu
andade a lu chircare in Campusantu.

Troppu amaru est istadu su piantu
proite mi has lassadu amigu raru
bistadu su piantu est troppu amaru
amigu raru proite m'has lassadu
troppu amaru su piantu est bistadu
como no tenzo cun chie cantare.

Ue riposada in sa losa oscura
amigos e parentes a Tomasu
andade a Campusantu a lu chircare

Chie cunfortu a domo hat a dare
già chi como Tomasu che ses mortu
chi a domo at a dare cunfortu
già chi mortu Tomasu che ses como
chie cunfortu at a dare a domo
ue no b'hada ne fizu ne frade.

Ue riposada in sa losa oscura
amigos e parentes a Tomasu
a lu chircare in Campusantu andade.

Una corona 'e laru li portade
sos d'Elicona cun su monte caru
una corona li portade 'e laru
sos de su monte caru 'e s'Elicona
de laru li portede una corona
ca fit erede 'e su monte 'e Parnasu.

Ue riposada in sa losa oscura
andade a lu chircare in Campusantu
amigos e parentes a Tomasu.

A Graziella portali unu basu
a cuss'anima bella fiza morta
a Graziella unu basu li porta
a cussa fiza morta anima bella
unu basu li porta a Graziella
e atteros chi nd'amos innocentes.

Ue riposada in sa losa oscura
andade a lu chircare in Campusantu
a Tomasu amigos e parentes.

Sos chi andades poetas dolentes
cun rimas elettas lu cantades
dolentes sos poetas chi andades
lu cantades cun rimas elettas
sos chi andades dolentes poetas
Mureddu ch'est in mesu 'e sos amigos.

Ue riposada in sa losa oscura
andade a lu chircare in Campusantu
a Tomasu parentes e amigos.

Fiore
Cando de Soru det benner sa die
preparali su postu accantu a tie.